Forsamlinger i det offentlige rum på mere end 10 personer bliver forbudt fra i morgen klokken 10.

Samtidig skal shoppingcentre, sportsfaciliteter, restauranter og cafeer samt andre steder med tæt kontakt mellem mennesker lukke, blandt andre solcentre, tatovører, frisører og så videre.

Det oplyser statsminister Mette Frederiksen (S) på et pressemøde, hvor hun netop har præsenteret en række tiltag i indsatsen mod coronavirus.

Forbuddet gælder arrangementer, begivenheder, aktiviteter eller lignede, hvor flere end 10 personer er samlet. Det gælder både indendørs og udendørs - og for både offentlige og private arrangementer og begivenheder.

Det gælder ikke i private hjem, men statsministeren opfordrer "på det kraftigste" til, at man heller ikke er mange samlet i et hjem.